**Ogres novada pašvaldības saistošo noteikumu Nr.34/2021 “Par apbedīšanas pabalstu”**

**paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Projekta nepieciešamības pamatojums | Saskaņā ar Administratīvo teritoriju un apdzīvoto vietu likuma pārejas noteikumu 17. punktu, 2021. gada pašvaldību vēlēšanās ievēlētā novada dome izvērtē bijušo novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus.  Jaunizveidotā Ogres novadā šobrīd ir spēkā šādi saistošie noteikumi vai to punkti par vienreizēja apbedīšanas pabalsta piešķiršanu (turpmāk – apbedīšanas pabalsts), kas ir izvērtējami:   1. Ogres novada pašvaldības 2017. gada 21. decembra saistošo noteikumu Nr. 26/2017 “Par sociālās palīdzības un citiem pabalstiem Ogres novadā” 6.2.7. apakšpunkts un XII. nodaļa “Apbedīšanas pabalsts”; 2. Ikšķiles novada pašvaldības 2019. gada 27. marta saistošo noteikumu Nr. 4/2019 “Par pašvaldības pabalstu piešķiršanu Ikšķiles novada iedzīvotājiem” 3.2. apakšpunkts un III. nodaļa “Pabalsts sakarā ar personas nāvi”; 3. Ķeguma novada pašvaldības 2019. gada 4. septembra saistošo noteikumu Nr. KND1-6/19/11 “Par Ķeguma novada pašvaldības brīvprātīgās iniciatīvas pabalstiem” 5.1. apakšpunkts un II. nodaļa “Apbedīšanas pabalsts”; 4. Lielvārdes novada pašvaldības 2011. gada 30. novembra saistošie noteikumi Nr. 19 “Par vienreizējo pabalstu apbedīšanas izdevumu segšanai”; 5. Lielvārdes novada pašvaldības 2015. gada 28. oktobra saistošo noteikumu Nr. 20 “Par pabalstiem Lielvārdes novadā” 8.11. apakšpunkts un 19.punkts,   (turpmāk visi kopā – spēkā esošie saistošie noteikumi).  Likuma “Par pašvaldībām” 15.panta pirmās daļas 7.punkts paredz, ka viena no pašvaldības autonomajām funkcijām ir nodrošināt iedzīvotājiem sociālo palīdzību (sociālo aprūpi) (sociālā palīdzība maznodrošinātām ģimenēm un sociāli mazaizsargātām personām, veco ļaužu nodrošināšana ar vietām pansionātos, bāreņu un bez vecāku gādības palikušo bērnu nodrošināšana ar vietām mācību un audzināšanas iestādēs, bezpajumtnieku nodrošināšana ar naktsmītni u.c.).  Likuma “Par pašvaldībām” 12. pants noteic, ka pašvaldības attiecīgās administratīvās teritorijas iedzīvotāju interesēs var brīvprātīgi realizēt savas iniciatīvas ikvienā jautājumā, ja tas nav Saeimas, Ministru kabineta, ministriju, citu valsts pārvaldes iestāžu, tiesas vai citu pašvaldību kompetencē vai arī ja šāda darbība nav aizliegta ar likumu, savukārt šī likuma 43. panta trešā daļa noteic, ka dome var pieņemt saistošos noteikumus arī, lai nodrošinātu pašvaldības autonomo funkciju un brīvprātīgo iniciatīvu izpildi. Apbedīšanas pabalsts ir bijušo Ogres, Ķeguma, Ikšķiles un Lielvārdes novadu pašvaldību brīvprātīgā iniciatīva šo pašvaldību administratīvo teritoriju iedzīvotāju – mirušā tuvinieku interesēs.  Līdz ar to jaunievēlētai Ogres novada pašvaldības domei ir jāizvērtē spēkā esošie saistošie noteikumi un tai ir tiesības pieņemt jaunus saistošos noteikumus par apbedīšanas pabalsta noteikšanu, kas attieksies uz visu jaunizveidotā Ogres novada teritoriju.  Pieņemot saistošos noteikumus par apbedīšanas pabalsta noteikšanu, visā jaunizveidotajā Ogres novadā tiks noteikts vienāds apbedīšanas pabalsta apmērs un tā saņemšanas kritēriji. |
| 1. Īss projekta satura izklāsts | Saistošo noteikumu projekts nosaka personas, kuru apbedīšanai ir tiesības saņemt vienreizēju Ogres novada pašvaldības apbedīšanas pabalstu (turpmāk – Pabalsts), tā apmēru, pieprasīšanas, piešķiršanas un izmaksas kārtību Ogres novada pašvaldībā no 2022.gada 1.janvāra.  Spēkā esošie saistošie noteikumi, kuri attiecīgi tiek piemēroti bijušo Ogres, Ikšķiles Ķeguma un Lielvārdes novadu administratīvajās teritorijās, nosaka atšķirīgus apbedīšanas pabalstu apmērus un pabalsta piešķiršanas kritērijus.  Bijušā Ogres novada administratīvajā teritorijā noteikts apbedīšanas pabalsts līdz 400 *euro* apmērā, vērtējot Valsts sociālās apdrošināšanas aģentūras piešķirtā pabalsta apmēru un izmaksājot starpību.  Bijušā Ķeguma novada administratīvajā teritorijā noteikts apbedīšanas pabalsts līdz 465 *euro* apmērā, vērtējot Valsts sociālās apdrošināšanas aģentūras piešķirtā pabalsta apmēru un izmaksājot starpību.  Bijušā Ikšķiles novada administratīvajā teritorijā noteikts apbedīšanas pabalsts 150 *euro* apmērā, nevērtējot Valsts sociālās apdrošināšanas aģentūras piešķirtā pabalsta apmēru.  Bijušā Lielvārdes novada administratīvajā teritorijā noteikts apbedīšanas pabalsts ­­­­100 *euro* apmērā, nevērtējot Valsts sociālās apdrošināšanas aģentūras piešķirtā pabalsta apmēru, savukārt vērtējot Valsts sociālās apdrošināšanas aģentūras piešķirtā pabalsta apmēru – līdz 427 *euro* apmērā.  Apbedīšanas pabalsta apmēra noteikšanai analizēta apbedīšanas pakalpojumu izmaksu dinamika pēdējo gadu laikā un secināts, ka apbedīšanas pakalpojumu izmaksas ir pieaugušas.  Ievērojot Ogres novada pašvaldības budžetā sociālajiem pakalpojumiem paredzētos līdzekļus, apbedīšanas pabalsts nosakāms faktisko mirušās personas apbedīšanas izdevumu apmērā, bet ne vairāk kā 500 *euro* apmērā. Pabalsta apmēru samazina par Valsts sociālās apdrošināšanas aģentūras piešķirtā apbedīšanas pabalsta apmēru.  Saistošie noteikumi par apbedīšanas pabalsta apmēru un tā piešķiršanas kārtību visā jaunizveidotā Ogres novada administratīvā teritorijā tiks piemēroti no 2022.gada 1.janvāra, savukārt spēkā esošie saistošie noteikumi no 2022.gada 1.janvāra zaudēs spēku. |
| 1. Informācija par plānoto projekta ietekmi uz pašvaldības budžetu | Plānots, ka 2021. gadā apbedīšanas pabalsts tiks izmaksāts šādā apmērā ievērojot spēkā esošos saistošos noteikumus:   1. bijušā Ogres novada pašvaldībā 66 personām 18100 *euro* apmērā, vidēji 250 *euro* personai, vērtējot Valsts sociālās apdrošināšanas aģentūras piešķirtā apbedīšanas pabalsta apmēru; 2. bijušā Ikšķiles novada pašvaldībā 71 personai 15000 *euro* apmērā, nevērtējot Valsts sociālās apdrošināšanas aģentūras piešķirtā apbedīšanas pabalsta apmēru; 3. bijušā Ķeguma novada pašvaldībā 16 personām 6000 *euro* apmērā vidēji 375 *euro* personai, vērtējot Valsts sociālās apdrošināšanas aģentūras piešķirtā apbedīšanas pabalsta apmēru; 4. bijušā Lielvārdes novada pašvaldībā 118 personām 11800 *euro* apmērā, nevērtējot Valsts sociālās apdrošināšanas aģentūras piešķirtā apbedīšanas pabalsta apmēru, bet 5 personām 1756 *euro* apmērā, vērtējot Valsts sociālās apdrošināšanas aģentūras piešķirtā apbedīšanas pabalsta apmēru.   Kopējā apbedīšanas pabalsta summa 2021.gadā plānota 52656 *euro*.  2022.gadā apbedīšanas pabalstu plānots izmaksāt 180 personām 67440 *euro* apmērā, vidēji 342 *euro* personai.  Līdz ar to, plānota budžeta izdevumu palielināšanās par 14784 *euro* gadā. |
| 1. Informācija par plānoto projekta ietekmi uz uzņēmējdarbības vidi pašvaldības teritorijā | Neietekmē |
| 1. Informācija par administratīvajām procedūrām | Institūcija, kurā var vērsties saistošo noteikumu piemērošanā, ir Ogres novada Sociālais dienests. |
| 1. Informācija par konsultācijām ar privātpersonām | Saistošo noteikumu izstrādes procesā konsultācijas ar privātpersonām nav veiktas. |

Domes priekšsēdētājs Egils Helmanis